
Húsminőségi különbségek feltárása bivaly, magyar szürke marha és holstein-fríz egyedek között

A bivaly kevésbé elterjedt faj Magyarországon, mint a szarvasmarha, azonban prémium kategóriás termékként egyre inkább terjed fogyasztása. Célunk volt megvizsgálni, hogy kimutathatóak-e különbségek a bivaly és a marhahús között, valamint hogy ezeket az eltéréseket a fogyasztók képesek-e felismerni. Elhatározásunk az volt, hogy megvizsgáljuk az eltérő tartástechnológiákból származó húsminták között van-e különbség, fogyasztói szempontból.
Két hazai vágóhídról származó mintákat (hosszú felsál, rostélyos) dolgoztunk fel, amelyek bivaly (B), magyar szürke marha (MSZ) és holstein-fríz (HF) egyedekből származtak.
A MSZ húsának pH-ja minden esetben valamivel magasabb volt, mint a B és a HF esetében. Ezek a különbségek azonban elenyészőek voltak, továbbá, minden esetben a normál marhahúsra jellemző értékeket határoztunk meg.
A színmérések adataiból kitűnik, hogy MSZ hátszín minták friss metszésfelületének színe sötétebb, mint a B és a HF értékei. Meglepő és a fogyasztói vélekedéssel ellentmondó azonban az az eredmény, hogy a B és a HF minták adatai közel azonosak. Az a* (piros szín) és b* (sárga szín) értékek vizsgálatakor is hasonló eredményeket kaptunk.
Az állatok húsmintáit a vizuális érzékelhetőség alapján is összehasonlítottuk. Az eredmények alapján elmondhatjuk, hogy a különbségek az észrevehető kategóriába tartoznak.
A nyíróerő értékek meghatározása alapján elmondható, hogy MSZ fajtának van a legrágósabb húsa (5,57 kg), amit megközelít a B húsminták 5 kg körüli átlagot mutató értéke. Előzetes feltevéseinknek megfelelően a HF egyedeknek voltak a legkisebb mért értékei (3,44 kg).
A legnagyobb sütési vesztesége, a várakozásokkal ellentétben, a B húsmintáknak voltak, tömegük 25,17 %-át vesztették el. A MSZ húsa 23,94 %-ot és a HF húsa 23,22 %-ot veszített el a tömegéből.
Következtetésképp megállapítható, hogy a vizsgált minták között nincs számottevő eltérés. Egyik esetben sem tudtunk statisztikailag igazolható különbséget meghatározni. Így az eltéréseket csak olyan fogyasztó fedezheti fel, aki „gyakorlott” ezen a téren. A húsféleségek közötti kismértékű különbségeket a konyhatechnikai eljárások elfedhetik. Ennek következtében a fogyasztók könnyedén hamisítás áldozatai lehetnek. Ezért kívánatos lenne, hogy földrajzi eredetvédelemmel, védjegyoltalommal biztosítsuk a bivalyhúst. Fontosnak tartjuk megjegyezni, hogy a vizsgálatokat célszerű lenne nagyobb mintaszámmal is elvégezni.



